**Aktualizácia č.3 Akčného plánu Národnej stratégie výskumu, vývoja a inovácií**

**1. Zhrnutie**

**Cieľom aktualizácie Akčného plánu na roky 2023-2025 (ďalej len “Akčný plán”) je zameranie úsilia a zdrojov v poslednom roku platnosti na realizáciu kľúčových opatrení. Výsledkom je finálny okruh 28 opatrení, na plnenie ktorých bude orientovaná pozornosť počas roka 2025. Hlavnými prioritami sú 1) príprava a prijatie zákona o výskume, vývoji a inováciách a 2) podpora technologického transferu a firemného výskumu a vývoja.**

Aktualizáciou Akčného plánu sa plní úloha B.1 z uznesenia vlády 588/2024 k Informácii o stave implementácie národnej stratégie k 30.6.2024: “predložiť na rokovanie vlády aktualizáciu Akčného plánu Národnej stratégie výskumu, vývoja a inovácií 2030 do 31.1.2025”.

**Aktualizácia reaguje predovšetkým na zmenu potrieb výskumného a inovačného ekosystému ako aj na prebiehajúcu konsolidáciu** (najmä 10-percentný pokles mzdových výdavkov), ktorá obmedzila dostupné kapacity implementujúcich rezortov. Doterajšia implementácia ukázala, že Akčný plán bol fragmentovaný do množstva opatrení, z ktorých viaceré mali marginálny alebo žiaden dopad na výsledkové ukazovatele Národnej stratégie výskumu, vývoja a inovácií, resp. boli neúčelne rozložené do viacerých drobných opatrení. Vďaka zvýšenému úsiliu sa podarilo do 31.12.2024 úplne alebo čiastočne splniť stanovené míľniky pri 38 z 91 opatrení. Aj napriek snahe je splnenie všetkých opatrení do konca roku 2025 v dnešnej situácii nereálne. V rámci aktualizácie sa navrhujú tieto typy zmien:

1. Zrušenie vybraných opatrení s nízkym dopadom
2. Zlúčenie podobných opatrení
3. Presun personálnych kapacít a zdrojov medzi opatreniami.
4. Obsahové prepracovanie vybraných opatrení

**Opatrenia, ktoré nie sú predmetom zmien v predloženej aktualizácii, budú realizované ďalej bez zmien.** Výsledný okruh 28 opatrení na rok 2025 je výsledkom zrušenia alebo zlúčenia 25 z celkového počtu 53 opatrení, ktoré ešte nemajú splnené míľniky. To umožní naplniť ambiciózne ciele Národnej stratégie výskumu, vývoja a inovácií aj s existujúcimi zdrojmi. Zúžený zoznam je výsledkom spoločných konzultácií so všetkými zúčastnenými gestormi.

Výraznejšie prepracované opatrenia bude súčasťou nového Akčného plánu na roky 2026 – 2028. Nová Aktualizácia Národnej stratégie výskumu, vývoja a inovácií bude pripravená a predložená na základe úlohy B.3 uznesenia vlády 134/2023 do 31.12.2025.

**2. Zmeny v Akčnom pláne Národnej stratégie výskumu, vývoja a inovácií 2030**

**2.1 Zrušenie vybraných opatrení s nízkym dopadom**

Vzhľadom k súčasnému stavu plnenia míľnikov jednotlivých opatrení Akčného plánu a z dôvodu koncentrácie úsilia na najdôležitejšie opatrenia s najväčším dopadom sa upúšťa od plnenia 14 opatrení, ktoré mali najmenší priamy vplyv na ciele Národnej stratégie. Podrobný zoznam v tabuľke 1.

Okrem limitované vplyvu na ciele Národnej stratégie medzi ďalšie dôvody vypustenia opatrení možno zaradiť:

1. v konzultáciách s dotknutými subjektmi identifikovaný nedostatočný záujem o dané aktivity (opatrenia 1.2.3.3, 1.3.5.3, 2.2.1.4, 2.3.1.1, 2.3.1.2, 2.3.1.3),
2. zahrnutie do iných strategických materiálov a z toho vyplývajúca zbytočnosť dvojitého vykazovania (opatrenia 1.2.2.2, 1.2.3.5, 2.2.3.2),
3. zmena priorít gestorských subjektov (1.2.2.5, 1.3.5.1, 2.1.1.1) a
4. odôvodnená požiadavka gestora na odklad termínu míľnika za horizont súčasného Akčného plánu, ktorým je obdobie 2023 - 2025 (1.2.4.1, 1.3.2.8)

**Tab. 1: Zrušené opatrenia Akčného plánu Národnej stratégie výskumu, vývoja a inovácií (na roky 2023-2025)**

|  |  |
| --- | --- |
| **Zrušené opatrenie** | **Hlavný gestor** |
| 1.2.2.2 Rekodifikovanie práva obchodných spoločností | MS SR |
| 1.2.2.5 Zavedenie pilotného projektu merania konceptov agilnej regulácie v NBS, následné rozšírenie na ďalších kľúčových regulátorov pre oblasť inovácií | NBS |
| 1.2.3.3 Zavedenie magisterského programu na technologický a vedomostný transfer a inovačný manažment | ÚPPV SR POZE\* |
| 1.2.3.5 Uskutočnenie odbornej diskusie o Jednotnom patentovom súde | MS SR |
| 1.3.2.8 Vyhodnotenie reforiem vysokých škôl z Plánu obnovy a odolnosti | ÚPPV SR POZE |
| 1.3.5.1 Reformovanie zdanenia príjmov z kapitálového majetku domácich firiem | MF SR |
| 1.3.5.3 Upravovanie pravidiel investovania penzijných fondov pre alokáciu zdrojov do alternatívnych aktív | MPSVaR SR |
| 2.1.1.1 Legislatívna zmena počtu a výberu členov výkonnej rady Slovenskej akreditačnej agentúry pre vysoké školstvo | MŠVVaM SR |
| 2.1.2.2 Podporovanie občianskej vedy a popularizácia výskumu formou minigrantov | MŠVVaM SR |
| 2.2.1.4 Vytvorenie distribuovaného inštitútu spájajúceho najkvalitnejších výskumníkov | ÚPPV SR POZE |
| 2.2.3.2 Vytvorenie krátkych terciárnych programov | MŠVVaM SR |
| 2.3.1.1 Vypracovanie analýzy hodnotiacej možnosti pre zatraktívnenie Slovenska, jeho miest a obcí | ÚPPV SR POZE |
| 2.3.1.2 Vytvorenie záväzných princípov a štandardov budovania výskumnej a inovačnej infraštruktúry | ÚPPV SR POZE |
| 2.3.1.3 Vytvorenie vzdelávacej schémy pre zamestnancov verejných výskumno-vývojových organizácii a samospráv k PPP pre rozvoj výskumného a inovačného ekosystému | ÚPPV SR POZE |

\*ÚPPV SR POZE - Úrad podpredsedu vlády Slovenskej republiky pre plán obnovy a znalostnú ekonomiku

**2.2 Zlúčenie podobných opatrení**

Navrhuje sa zlúčenie opatrení, ktorých spoločné plnenie bude výrazne efektívnejšie. Tu možno zaradiť:

1. opatrenia, ktoré možno splniť ich zapracovaním do pripravovaného zákona o výskume, vývoji a inováciách;
2. opatrenia v oblasti popularizácie vedy;
3. opatrenia v oblasti lákania, rozvoja a udržania talentu.

Zároveň sa zlučujú opatrenia na podporu inovatívnych vzdelávacích programov na vysokých školách a opatrenia na podporu sociálnych inovácií s cieľom minimalizovania množstva menších výziev.

**Tab. 2: Zlučované opatrenia Akčného plánu Národnej stratégie výskumu, vývoja a inovácií**

|  |  |
| --- | --- |
| **Konsolidované opatrenie** | **Zlučované opatrenia** |
| 1.1.1.3 Vypracovanie zákona o výskume, vývoji a inováciách | 1.1.1.3 Vypracovanie zákona o výskume, vývoji a inováciách |
| 1.2.1.6 Revidovanie procesu udeľovania osvedčení o spôsobilosti vykonávať VaV |
| 1.2.1.7 Zamestnávanie výskumných pracovníkov v neziskových výskumných organizáciách na dobu určitú |
| 1.2.1.8 Preformulovanie legislatívneho znenia viazanosti predpisov o štátnej pomoci na prostriedky podpory výskumu a vývoja pre podnikateľov a záujmové združenia právnických osôb |
| 1.2.3.2 Nastavenie jednoduchších pravidiel duševného vlastníctva, zmluvného výskumu a nakladania so ziskom na strane verejných výskumno-vývojových organizácií |
| 2.1.2.1 Popularizácia vedy | 2.1.2.1 Schválenie stratégie pre popularizáciu vedy, výskumu a inovácii v Slovenskej republike |
| 2.1.2.3 Zavedenie finančného top-up pre popularizačné spracovanie výsledkov výskumu |
| 2.1.2.4 Podporovanie rozvoja inteligentných laboratórií v knižniciach |
| 2.1.1.2 Aktívne grantové podporovanie inovatívnych vzdelávacích programov na vysokých školách | 2.1.1.2 Aktívne grantové podporovanie inovatívnych vzdelávacích programov na vysokých školách |
| 2.1.1.3 Podporovanie projektov praktického interdisciplinárneho vyučovania na VŠ |
| 2.2.1.2 Súťažné grantové financovanie excelentných výskumníkov | 2.2.1.2 Poskytovanie štipendií pre excelentných výskumných pracovníkov |
| 2.2.1.3 Podporovanie vytvárania excelentných tímov na báze ERA Chair |
| 2.2.2.1 Vytvorenie útvaru pre lákanie, rozvoj a udržiavanie talentu | 2.2.2.1 Vytvorenie útvaru pre lákanie, rozvoj a udržiavanie talentu |
| 2.2.2.2 Zavedenie série programov na vytvorenie spolupráce s talentom zo zahraničia |
| 2.2.2.3 Vytvorenie akvizičných kanálov pre prácu so zahraničným talentom |
| 3.5.1.1 Zavedenie udržateľného systému podpory sociálnych inovácií | 3.5.1.1 Zavedenie udržateľného systému podpory sociálnych inovácií |
| 3.5.1.2 Vypracovanie permanentnej grantovej schémy na podporu sociálnych inovácií naprieč ich celým životným cyklom |

**2.3 Presun personálnych kapacít a zdrojov medzi opatreniami.**

V rámci efektívnejšieho využitia dostupných finančných a personálnych zdrojov sa navrhujú presuny, ktoré sú v rámci príslušnej kapitoly štátneho rozpočtu v rámci jej limitov. Navrhované presuny sú zosumarizované v tabuľke č. 3.

Keďže inovatívne verejné obstarávanie sa bude riešiť prostredníctvom národného projektu z Programu Slovensko, dostupné zdroje zo štátneho rozpočtu sa navrhujú realokovať na posilnenie kapacít v oblasti technologického transferu. Zdroje zo zrušeného opatrenia na distribuovaný inštitút sa presunú na posilnenie analytickej a strategickej jednotky výskumných a inovačných politík[[1]](#footnote-1) a útvaru pre rozvoj a integráciu talentu. Uvedené umožní efektívnejší manažment opatrení Akčného plánu, ktoré nemajú finančné krytie.

V rámci kapitoly Ministerstva školstva, výskumu, vývoja a mládeže Slovenskej republiky sa na inovatívne vzdelávanie na vysokých školách využijú zdroje Programu Slovensku. Zdroje zo štátneho rozpočtu teda využijú na posilnenie iných kľúčových opatrení v gescii ministerstva (podľa tabuľky č. 3). Zdroje z opatrenia na podporu občianskej vedy a popularizácie sa využijú na iné výzvy na popularizáciu vedy a inovatívne vzdelávanie pre žiakov.

**Tab. 3: Presun zdrojov medzi opatreniami**

|  |  |
| --- | --- |
| **Pôvodné opatrenie** | **Posilnené opatrenie** |
| 1.3.7.1 Posilnenie expertízy na inovatívne verejné obstarávanie | 1.2.3.1 Podporenie profesionálneho technologického transferu na verejných výskumno-vývojových organizáciách a posun CVTI SR a ÚPV SR smerom ku konzultačnej a vzdelávacej činnosti |
| 2.1.1.2 Aktívne grantové podporovanie inovatívnych vzdelávacích programov na vysokých školách | 1.3.2.4 Publikovanie a implementovanie výsledkov VER do inštitucionálneho financovania vysokých škôl a ústavov SAV. |
| 1.3.2.5. Opatrenie: Spustenie výkonnostných zmlúv. |
| 1.3.2.6. Opatrenie: Zavedenie podporných programov pre vedúcich pracovníkov na VŠ a SAV. |
| 2.2.2.7 Podporenie socio-kultúrnej integrácie zahraničných študentov vysokých škôl (VŠ). |
| 2.1.2.2 Podporovanie občianskej vedy a popularizácia výskumu formou minigrantov | 2.1.1.4. Inovatívne formy vzdelávania pre žiakov ZŠ a SŠ |
| 2.1.2.1 Popularizácia vedy. |
| 2.2.1.4 Vytvorenie distribuovaného inštitútu spájajúceho najkvalitnejších výskumníkov | 1.1.1.4 Vytvorenie analytickej a strategickej jednotky výskumných a inovačných politík. |
| 2.2.2.1 Vytvorenie útvaru pre rozvoj a integráciu talentu. |

**2.4 Obsahové prepracovanie vybraných opatrení**

Navrhuje sa rozšírenie záberu opatrenia zameraného 2.1.1.4 Inovatívne formy vzdelávania žiakov ZŠ a SŠ tak, aby zahŕňal nielen programy zamerané na podnikavosť, ale rôzne overené inovácie vo vzdelávaní, ktoré tiež prispievajú k rozvoju talentu slovenských žiakov. Uvedená zmena lepšie reflektuje implementačné potreby.

**Tab. 4: Obsahovo prepracované opatrenie Akčného plánu Národnej stratégie výskumu, vývoja a inovácií**

|  |  |
| --- | --- |
| **Obsahovo prepracované opatrenie** | **Pôvodné opatrenie** |
| 2.1.1.1 Inovatívne formy vzdelávania pre žiakov ZŠ a SŠ. | 2.1.1.4. Testovanie a škálovanie slovenských a medzinárodných programov podpory iniciatívnosti a podnikavosti pre deti, študentov a učiteľov |
| Nový popis opatrenia:  Programy podpory a škálovania overených inovácií vo výchove a vzdelávaní v školách. Opatrenie bude škálovať inovatívne a dobre zabehnuté projekty, ktoré na Slovensku so širokým dopadom pomáhajú rôznym skupinám žiakov a mladých ľudí rozvíjať iniciatívnosť, rozbiehať svoje nápady a zároveň zlepšovať svoje vedomosti a zručnosti. V rámci tejto aktivity chceme použiť koncepty rozpracované v oblasti práce so spoločenskými inováciami. Okrem podpory žiakov a študentov sa budú vyhľadávať aj programy na podporu iniciatívnosti učiteľov a zavádzanie nových inovatívnych prístupov. Cieľom je, aby mal program pozitívny dopad aspoň na 30 % všetkých základných a stredných škôl na Slovensku, pričom môže ísť o zapojenie kmeňových pedagogických a odborných zamestnancov do vzdelávacích programov realizovaných v rámci opatrenia, vzdelávanie vedenia školy alebo o prácu priamo so žiakmi v školách. Všetky plánované aktivity budú podliehať schvaľovaniu v rámci posudzovania žiadostí.  Doplnený spolupracujúci subjekt: Ministerstvo práce, sociálnych vecí a rodiny | |

1. Pôvodné opatrenie sa rozširuje o úlohy súvisiace s implementáciou Národnej stratégie, preto bude do opisu opatrenia doplnený text:  *“Súčasťou práce bude aj príprava a implementácia stratégií, predovšetkým Národnej stratégie výskumu, vývoja a inovácií.”* [↑](#footnote-ref-1)